CELEX: 32021D1830
Language: et
Date: 2021-02-22 00:00:00
Title: Nõukogu otsus (EL) 2021/1830, 22. veebruar 2021, Euroopa Liidu ja Cabo Verde Vabariigi vahelise lepingu (millega muudetakse Cabo Verde ja Euroopa Liidu kodanikele lühiajaliste viisade väljastamise lihtsustamise lepingut) liidu nimel allkirjastamise kohta

19.10.2021   
               
               
                  ET
               
               
                  Euroopa Liidu Teataja
               
               
                  L 371/1
               
            
         NÕUKOGU OTSUS (EL) 2021/1830,
         22. veebruar 2021,
         Euroopa Liidu ja Cabo Verde Vabariigi vahelise lepingu (millega muudetakse Cabo Verde ja Euroopa Liidu kodanikele lühiajaliste viisade väljastamise lihtsustamise lepingut) liidu nimel allkirjastamise kohta
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 77 lõike 2 punkti a koostoimes artikli 218 lõikega 5,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Nõukogu ja nõukogus kokku tulnud liikmesriikide valitsuste esindajad tervitasid 20. novembri 2007. aasta järeldustes komisjoni teatist Euroopa Liidu ja Cabo Verde Vabariigi vaheliste suhete kohta tulevikus. Nõukogu tervitas eriti suhete tihendamist liidu ja Cabo Verde vahel, rakendades selleks kahe poole vahelist tegevuskava „eripartnerluse“ väljatöötamiseks. Lisaks näeb kõnealune teatis ette „eripartnerluse“ eesmärgina tugevdada avatud, konstruktiivset ja pragmaatilist dialoogi ning ühise prioriteedina võitlust ebaseadusliku sisserändega.
                  
               
                     (2)
                  
                  
                     Euroopa Liidu ja Cabo Verde Vabariigi vaheline Cabo Verde ja Euroopa Liidu kodanikele lühiajaliste viisade väljastamise lihtsustamise leping (1) (edaspidi „2014. aasta leping“) jõustus 1. detsembril 2014.
                  
               
                     (3)
                  
                  
                     Alates 1. detsembrist 2014 on liidu ja Cabo Verde seadusandlust muudetud, hõlmates viisaeeskirja muutmist Euroopa Parlamendi ja nõukogu määrusega (EL) 2019/1155 (2) ning Cabo Verde otsust vabastada liidu kodanikud kuni 30 päeva kestva riigis viibimise korral viisanõudest. Nende muudatuste valguses ning võttes arvesse hinnangut, mille on läbi viinud 2014. aasta lepingu artikli 10 alusel moodustatud ühiskomitee, kelle ülesandeks on jälgida 2014. aasta lepingu rakendamist, tuleks muutmislepinguga kohandada ja täiendada teatavaid sätteid, millega lihtsustatakse vastastikkuse põhimõtte alusel viisade väljastamist Cabo Verde ja liidu kodanikele, kelle kavandatav riigis viibimise aeg ei ole pikem kui 90 päeva 180-päevase ajavahemiku jooksul.
                  
               
                     (4)
                  
                  
                     29. oktoobril 2019 volitas nõukogu komisjoni alustama Cabo Verdega läbirääkimisi Euroopa Liidu ja Cabo Verde Vabariigi vahelise lepingu üle, millega muudetakse Euroopa Liidu ja Cabo Verde Vabariigi vahelist Cabo Verde ja Euroopa Liidu kodanikele lühiajaliste viisade väljastamise lihtsustamise lepingut (edaspidi „muutmisleping“). Läbirääkimised lõppesid edukalt 30. jaanuaril 2020 ja muutmisleping parafeeriti e-kirjade vahetamise teel 24. juulil 2020.
                  
               
                     (5)
                  
                  
                     Käesolev otsus kujutab endast nende Schengeni acquis’ sätete edasiarendamist, milles Iirimaa ei osale vastavalt nõukogu otsusele 2002/192/EÜ (3). Seetõttu ei osale Iirimaa käesoleva otsuse vastuvõtmisel, see ei ole tema suhtes siduv ega kohaldatav.
                  
               
                     (6)
                  
                  
                     Euroopa Liidu lepingule ja Euroopa Liidu toimimise lepingule lisatud protokolli nr 22 (Taani seisukoha kohta) artiklite 1 ja 2 kohaselt ei osale Taani käesoleva otsuse vastuvõtmisel ning see ei ole tema suhtes siduv ega kohaldatav.
                  
               
                     (7)
                  
                  
                     Muutmisleping tuleks liidu nimel allkirjastada, eeldusel et see sõlmitakse hilisemal kuupäeval, ja sellele lisatud ühisdeklaratsioonid heaks kiita,
                  
               ON VASTU VÕTNUD KÄESOLEVA OTSUSE:
         
            Artikkel 1
            Euroopa Liidu ja Cabo Verde Vabariigi vahelise lepingu (millega muudetakse Euroopa Liidu ja Cabo Verde Vabariigi vahelist Cabo Verde ja Euroopa Liidu kodanikele lühiajaliste viisade väljastamise lihtsustamise lepingut) liidu nimel allkirjastamiseks antakse luba, eeldusel, et nimetatud muutmisleping sõlmitakse (4).
         
         
            Artikkel 2
            Muutmislepingule lisatud ühisdeklaratsioonid kiidetakse liidu nimel heaks.
         
         
            Artikkel 3
            Nõukogu eesistujal on õigus määrata isik(ud), kes on volitatud muutmislepingule liidu nimel alla kirjutama.
         
         
            Artikkel 4
            Käesolev otsus jõustub järgmisel päeval pärast selle vastuvõtmist.
         
         
            Brüssel, 22. veebruar 2021
            
               
                  Nõukogu nimel
               
               
                  eesistuja
               
               J. BORRELL FONTELLES
            
         
         
            (1)  ELT L 282, 24.10.2013, lk 3.
         
            (2)  Euroopa Parlamendi ja nõukogu 20. juuni 2019. aasta määrus (EL) 2019/1155, millega muudetakse määrust (EÜ) nr 810/2009, millega kehtestatakse ühenduse viisaeeskiri (viisaeeskiri) (ELT L 188, 12.7.2019, lk 25).
         
            (3)  Nõukogu 28. veebruari 2002. aasta otsus 2002/192/EÜ Iirimaa taotluse kohta osaleda teatavates Schengeni acquis’ sätetes (EÜT L 64, 7.3.2002, lk 20).
         
            (4)  Vt käesoleva Euroopa Liidu Teataja lk 5.